太学石鼓歌
王家屏 (Ming)
我闻周宣狩岐阳，其时中兴王业昌。作诗刻字传永久，辞高二雅文三仓。遗碣累累至今在，鬼护神呵更显晦。自岐徙汴复入燕，幸遭珍重休明代。鸿都石经久已讹，此鼓完好曾不颇。文庙之中戟门畔，几回剔藓为摩挲。固知至宝非容易，合令安顿森严地。今皇文治迈成周，讲求自是词臣事。谁人得比韩愈才，斡旋风云天汉来。惟有岣嵝一片石，千秋万古共崔嵬。